

VLADA REPUBLIKE HRVATSKE

Zagreb, 3. lipnja 2022.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo gospodarstva i održivog razvoja |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o osiguranju nabave dijela energenata u cilju pouzdane i sigurne opskrbe energijom na teritoriju Republike Hrvatske |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

PRIJEDLOG

Na temelju članka 31. stavka 2. Zakona o Vladi Republike Hrvatske (Narodne novine, br. 150/11, 119/14, 93/16 i 116/18), članka 117. Zakona o proračunu (Narodne novine, broj 144/21) i članka 54. Zakona o izvršavanju Državnog proračuna Republike Hrvatske za 2022. godinu (Narodne novine broj 62/22), a u vezi s člankom 27. Zakona o energiji (Narodne novine, br. 120/12, 14/14, 95/15, 102/15 i 68/18), Vlada Republike Hrvatske je na sjednici održanoj \_\_\_\_\_\_\_ donijela

**ODLUKU**

**O OSIGURANJU NABAVE DIJELA ENERGENATA U CILJU POUZDANE I SIGURNE OPSKRBE ENERGIJOM NA TERITORIJU REPUBLIKE HRVATSKE**

**I**.

Zadužuje se Hrvatska elektroprivreda d.d. (u daljnjem tekstu HEP d.d.) da, radi osiguranja nabave dijela energenata nužnih za pouzdanu i sigurnu opskrbu energijom na teritoriju Republike Hrvatske, osigura financiranje nabave energenata (elekrična energija, plin, ugljen, toplinska energija).

**II.**

U svrhu osiguranja nabave dijela energenata iz točke I. ove Odluke odobrava se kreditno zaduženje HEP-u d.d. kod komercijalnih banaka do iznosa od 600 milijuna eura.

Republika Hrvatska izdat će državno jamstvo HEP-u d.d. za kreditno zaduženje iz stavka 1. ove točke.

Obvezuje se HEP d.d. da otplati kredit iz stavka 1. ove točke do njegove konačne otplate i u slučaju promjene vlasničkih odnosa korisnika kredita**.**

**III.**

Ova Odluka stupa na snagu danom donošenja, a objavit će se u „Narodnim novinama“.

Klasa:

Urbroj:

Zagreb,

Predsjednik  
**mr. sc. Andrej Plenković,**v. r.

**OBRAZLOŽENJE**

Uvažavajući izniman porast cijena nabave energenata (električne energije, plina, ugljenja i dr.) uslijed poremećaja na europskim i svijetskim tržištima električne energije te usvojen paket mjera Vlada Republike Hrvatske donesenih na 107. sjednici Vlade Republike Hrvatske održane 9. ožujka 2022. u cilju ublažavanja posljedica porasta cijena energenata u Republici Hrvatskoj za krajnje korisnike te ostale aktivnosti Vlade Republike Hrvatske i ostalih dionika koje se poduzimaju radi osiguranja pouzdane i sigurne opskrbe energijom u Republici Hrvatskoj ovom se Odlukom odobrava kreditno zaduženje HEP d.d. u iznosu do 600 milijuna eura kod komercijalnih banaka i državno jamstvo HEP-u d.d. za predmetno kreditno zaduženje. Predmetna kreditno zaduženje koristit će se za financiranje nabave električne energije, plina, ugljenja i toplinske energije u svrhu i sa ciljem osiguranja dijela pouzdane i sigurne opskrbe energijom na području Republike Hrvatske.